b"\n_START_ARTICLE_\nRicky Walden\n_START_SECTION_\nZa\xc4\x8detki\n_START_PARAGRAPH_\nLeta 2000 so ga izbrali za Mladega igralca leta. \xc5\xa0lo je za projekt, katerega namen je bil podpreti mlade igralce, da izpopolnijo svoje igre in medijsko podobo. S tem se je pridru\xc5\xbeil predhodnim zmagovalcem, Shaunu Murphyju, Stephenu Maguireju in Allisterju Carterju. Leta 2001 je postal \xc5\xa1e svetovni amaterski prvak do 21 let.\n_START_SECTION_\nKariera\n_START_PARAGRAPH_\nSezono 2004/05 je za\xc4\x8del z 78. mesta na svetovni lestvici, a si z dobrimi predstavami preko celotne sezone prislu\xc5\xbeil skok po lestvici navzgor za 30 mest. Prav tako je v sezoni dvakrat na kolena spravil Johna Higginsa in se uvrstil v osmino finala turnirja UK Championship._NEWLINE_V sezoni 2005/06 mu je najbolj\xc5\xa1i dose\xc5\xbeek uspel na turnirju China Open 2006, na katerem je v prvem krogu s 5-3 izlo\xc4\x8dil Stephena Maguireja in se tako uvrstil v drugi krog oziroma osmino finala. Tam ga je nato premagal Irec Ken Doherty s 5-2. V sezoni 2006/07 se je na jakostnih turnirjih dvakrat uspel prebiti med najbolj\xc5\xa1ih 32 igralcev, na turnirju UK Championship ga je porazil Ronnie O'Sullivan z 9-5. V kvalifikacijah za nastop na Svetovnem prvenstvu je izpadel v zadnjem krogu proti kasnej\xc5\xa1emu finalistu Marku Selbyju, izid je bil 6-10._NEWLINE_Na svetovni jakostni lestvici je v sezoni 2007/08 zasedal 36. mesto, kar je bila napoved bolj\xc5\xa1ih rezultatov, saj se je na turnirju Grand Prix 2007 prebil v osmino finala, potem ko je v kvalifikacijah s 4-1 porazil Johna Parrotta in v skupini premagal \xc5\xa1e \xc5\xa1tiri igralce najbolj\xc5\xa1e dvaintrideseterice na jakostni lestvici: Marka Allena (4-1), Marka Williamsa (4-3), Kena Dohertyja (4-0) in Iana McCullocha (4-2). V osmini finala je nato naletel na razigranega Gerarda Greena, ki ga je izlo\xc4\x8dil z izidom 5-0. Zatem je na turnirju China Open izpadel proti Marku Selbyju, v kvalifikacijah za Svetovno prvenstvo pa je moral priznati premo\xc4\x8d Marku Allenu._NEWLINE_Sezona 2008/09 je bila za Waldena bistveno spodbudnej\xc5\xa1a kot prej\xc5\xa1nje, saj je osvojil svoj prvi jakostni turnir v karieri. Najprej je v kvalifikacijah porazil Leeja Spicka (5-3) in Iana McCullocha (5-2), nato pa je eksplodiral na glavnem delu turnirja Shanghai Masters 2008 in premagal po vrsti Ando Zhanga (5-0, wildcard krog), Stephena Hendryja (5-4, prvi krog), Neila Robertsona (5-4, drugi krog), Steva Davisa (5-2, \xc4\x8detrtfinale) in Marka Selbyja (6-4, polfinale), v finalu pa je na kolena spravil \xc5\xa1e Ronnieja O'Sullivana, izid je bil 10-8.  Walden je bil sicer blizu izpada v polfinalu, saj je proti Selbyju zaostajal \xc5\xbee z 1-4, a nato osvojil 5 framov zapored in slavil s 6-4.  Preostanek sezone je bil za Waldena konstantno povpre\xc4\x8den, a si je vseeno prvi\xc4\x8d v karieri priboril mesto na Svetovnem prvenstvu, kar je omogo\xc4\x8dila kvalifikacijska zmaga proti Anthonyju Hamiltonu z 10-5. Na prvenstvu je izgubil v prvem krogu, z 10-6 je bil bolj\xc5\xa1i Mark Selby, ki se mu je tako ma\xc5\xa1\xc4\x8deval za poraz v \xc5\xa0anghaju._NEWLINE_Leta 2008 je Walden prav tako osvojil nejakostni turnir Sangsom 6-Reds International, na katerem je v finalu odpravil Stuarta Binghama z 8-3. Turnir se od ostalih razlikuje po tem, da na mizi ni 15 rde\xc4\x8dih krogel, temve\xc4\x8d le 6."